Video: Polisie bevestig sterftes in Toronto-skietvoorval | Maroela Media
Die polisie in Toronto, Kanada, het bevestig 'n vrou is dood en 'n negejarige dogtertjie is in 'n kritieke toestand nadat 'n skieter Sondagaand op mense buite 'n restaurant in Greektown losgebrand het.
Volgens die polisie het die man 14 mense geskiet, insluitend die jong meisie. Mark Saunders, polisiehoof, het gesê die skieter is tydens 'n skietgeveg met die polisie doodgeskiet.
Mark Pugash, 'n polisiewoordvoerder, het gesê die toestand van die ander mense wat in die aanval gewond is, is nog nie bekend nie. Saunders het bygevoeg die skietery was nie lukraak nie en terreur as motief kan nie uitgeskakel word nie.
Maroela Media het vroeër berig oor die skietery wat omstreeks 22:00 plaaslike tyd tussen Danforth- en Loganlaan plaasgevind het in 'n besige residensiële gebied waar baie restaurante en kafees geleë is.
'n Video wat deur 'n ooggetuie gemaak is wys hoe 'n man in swart geklee drie skote vanaf die sypaadjie in een winkel in vuur. Ooggetuies het gesê hulle het tussen 20 en 30 skote gehoor.
Een van die inwoners het 'n ander video op Twitter gedeel wat skynbaar uit 'n woonstel geneem is en waarin gehoor kan word hoe skote deur die lug klap met sirenes in die agtergrond.
Die polisie het ooggetuies wat video's of foto's van die voorval geneem het gevra om na vore te kom.
Die identiteit van die skieter is nog nie amptelik bekendgemaak nie. Op 'n vraag of Saunders enige inligting oor die skieter kan deel, het hy gesê: "In dié stadium nie weet ons niks nie. Ek hou alle moontlikhede oop. Ek kyk na elke moontlike motief. Ek wil beslis ook nie bespiegel nie."